Eva Kjer Hansen (V), 2005-03-18:
Jeg vil gerne takke for de mange positive tilkendegivelser om opbakning til lovforslaget.
Lovforslaget er jo en del af den samlede lovgivningsmæssige gennemførelse af kommunalreformen, og når man ser på indholdet af forslaget, er langt hovedparten af ændringerne på boligområdet rent tekniske konsekvensændringer som følge af, at der efter gennemførelsen af kommunalreformen ikke længere vil være amtskommuner.
Herudover er der enkelte konsekvensændringer som følge af, at der skal foretages sammenlægninger af eksisterende primærkommuner, og de ændringer har ingen selvstændige økonomiske konsekvenser.
Det er altså alene på ældreboligområdet, at der er tale om en egentlig udmøntning af regeringens aftale med Dansk Folkeparti om strukturreformen.
De amtskommunale almene ældreboliger, som er forbeholdt personer med betydelig og varig nedsat fysisk eller psykisk funktionsevne, er således omfattede af afsnit 8 om socialområdet i aftalen.
Aftalen indebærer, at de eksisterende amtskommunalt ejede almene ældreboliger pr. 1. januar 2007 som udgangspunkt overføres til regionerne.
Aftalen indebærer endvidere, at det fra denne dato alene er kommunalbestyrelsen, der kan træffe beslutning om, at der skal bygges flere boliger til den pågældende persongruppe, og dermed opnår vi netop det, at de, der bestiller musikken, også betaler for musikken, som den radikale ordfører var inde på.
Kommunalbestyrelsen kan beslutte i sin årlige redegørelse til regionsrådet, hvor man beskriver behovene og kommunens forventninger til forbrug af boliger i regionen, at de pågældende ældreboliger skal bygges og drives af regionen.
Men det indebærer selvfølgelig også, at da kommunerne har det fulde finansieringsansvar, skal de dække 7 pct. af anskaffelsessummen og også eventuelle udgifter til servicearealer, uanset om det er kommunalbestyrelsen eller regionsrådet, som er byg- eller driftsherre.
Denne betalingsforpligtelse vil altså indgå som et led i de årlige rammeaftaler, så jeg mener netop, at der kommer overensstemmelse på området, qua det bliver kommunalbestyrelsen, der har forpligtelserne.
Så vil jeg også sige til hr. Frank Aaen, at der er faktisk ingen grund til at være så bekymret.
Om nogen er denne regering jo optaget af, at der er boliger til rådighed til handicappede, og det er jo lykkedes på satspuljeområdet, som Enhedslisten jo desværre står uden for, at få afsat 546 mio. kr. til renovering og nybygning af boliger til handicappede.
Der er faktisk gjort en meget stor indsats for netop at øge boligudbuddet og få de rigtige boliger til handicappede.
Jeg blev spurgt om eventuelle problemer for kommunerne i forbindelse med nybyggeri på området og må sige, at jeg simpelt hen ikke på stående fod kender de begrænsninger eller de aftaler, der er mellem indenrigsministeren og kommunerne på området.
Det spørgsmål må hr. Frank Aaen vende tilbage til under udvalgsbehandlingen.
Med hensyn til at regionen har mulighed for at sige nej til en anvisning, er det jo netop vigtigt, at når regionen kan sige, at den pågældende borger ikke matcher tilbuddet, og boligen ikke er den rigtige til den pågældende borger, hænger kommunen på ansvaret for at finde det boligtilbud, som er relevant for den pågældende borger.
Det er jo det, der er hele grundpillen i kommunalreformen: At man som borger netop ikke kan blive kastet rundt mellem forskellige myndigheder på området, men at det én gang for alle bliver fastslået, at det er kommunen, der har ansvaret, og det er kommunen, der har forpligtelsen til at sørge for, at borgerne får de tilbud, de har brug for.
Så spurgte hr. Frank Aaen også til tilsynet, og hr. Carsten Hansen var også inde på det tidligere.
Her er det vigtigt at understrege, at det er den enkelte kommune, der har tilsynsforpligtelsen over for sine borgere, og at tilsynsreglerne på området i øvrigt er parallelle med de tilsynsregler, som findes i anden lovgivning.
Jeg synes da, det er vigtigt at få flere handicapegnede boliger, og jeg synes, det er vigtigt at få renoveret en række af de boliger, der findes i dag, fordi de simpelt hen ikke lever op til det behov, der er for at have en god bolig som handicappet.
Det er også lige præcis det, vi fra regeringens side gør noget ved, bl.a. ved at afsætte de 546 mio. kr. via satspuljen til netop en forbedret indsats på området.